Smith skitter in opwindende Kiwi-stryd | Netwerk24
Aaron Smith laat spaander in Vrydag se wedstryd tussen die Highlanders en die Blues. Foto: Getty Images
Met sy blitsige en goeie besluitneming, uitstekende aangeewerk en lastige teenwoordigheid het Smith die Highlanders gehelp om met 35-29 te wen.
Albei spanne het 'n paar opwindende stukkies spel in hierdie aanskoulike wedstryd verskaf.
Smith se skakelmaat, Mitch Hunt, het met sy intelligente spel indruk gemaak, terwyl die flank Shannon Frizell weer 'n barshou gespeel het.
Rieko Ioane steek die doellyn oor vir een van die Blues se drieë teen die Highlanders. Foto: Getty Images
Vir die Blues het die sterk regtervleuel Caleb Clarke en die senter Rieko Ioane onder andere 'n paar goeie lopies gehad.
Ongelukkig het die kragmeting op 'n suur noot geëindig met die Blues se een plaasvervanger-voorryman, Alex Hodgman, wat agt minute voor die einde met 'n rooikaart afgejaag is nadat hy 'n speler van die Highlanders (James Lentjes) met die skouer in die gesig gestamp het.
In daardie stadium was die Highlanders net met 30-24 voor.
• Saterdag kan die Crusaders, die voorlopers in die Nieu-Seelandse reeks, 'n taai stryd teen die Chiefs in Waikato verwag.
• Daar kan hierdie naweek ook twee mededingende kragmetings in Australië se Super-reeks wees.
Die Western Force en die Waratahs pak mekaar Saterdag in Perth en Sondag kom die Brumbies in Melbourne teen die Rebels te staan.
Highlanders 35 (22): Drieë: Kazuli Himeno, Josh Ioane, Ngatungane Punivai, Jona Nareki, Michael Collins. Doelskoppe: Josh Ioane (2). Strafdoele: Josh Ioane, Mitch Hunt.
Blues 29 (17): Drieë: Jonathan Ruru, Rieko Ioane, Nepo Laulala, Hoskins Sotutu. Doelskoppe: Otere Black (3). Strafdoel: Black. – Sportredaksie